ΓΡΑΠΤΗ ΕΡΩΤΗΣΗ P-0152/99

υποβολή: Niall Andrews (UPE) προς την Επιτροπή

(27 Ιανουαρίου 1999)

Θέμα: Ελεύθερη διακίνηση επαγγελματιών στην Ευρώπη

1. Πραγματοποιεί η Επιτροπή κάποιον έλεγχο σχετικά με τη λειτουργία και τα αποτελέσματα της οδηγίας περί αμοιβαίας αναγνώρισης (άρχισε ως 89/48/ΕΟΚ(1) και συμπληρώθηκε ως 92/51/ΕΟΚ(2));

2. Υπάρχουν κάποιες προτάσεις για την κατάργηση των φραγμών που δημιούργησαν τα κράτη μέλη όσον αφορά την άσκηση του επαγγέλματος του γεωλόγου από ξένους πολίτες σε άλλες χώρες;

3. Είναι η Επιτροπή έτοιμη να εκπονήσει νέα νομοθεσία ώστε να επιτρέπεται η ελεύθερη διακίνηση των γεωλόγων μεταξύ των σημερινών και των δυνάμει κρατών μελών;

4. Ποία μέτρα προτείνει η Επιτροπή για την αναγνώριση των ευρωπαϊκών τίτλων σπουδών (όπως του ευρωγεωλόγου) που καθόρισαν διάφοροι επαγγελματικοί φορείς (όπως η Ευρωπαϊκή Ομοσπονδία Γεωλόγων) προκειμένου να υπάρξει συμμόρφωση με τις οδηγίες περί αμοιβαίας αναγνώρισης;

5. Σχεδιάζει η Επιτροπή να καταστήσει δεσμευτική την επαγγελματική γεωλογική γνωμοδότηση στο πλαίσιο των σχεδίων για χρήση εδάφους προκειμένου να ελαχιστοποιούνται ή να αποφεύγονται τα αποτελέσματα των φυσικών καταστροφών;

6. Εξετάζει η Επιτροπή το ενδεχόμενο να συμπεριληφθεί η γνωμοδότηση επαγγελματικών γεωλόγων στη βοήθεια προς τις χώρες που καταστράφησαν από τον τυφώνα Μίτς στο πλαίσιο της σχεδιαζόμενης ανασυγκρότησης και ανοικοδόμησης;

Απάντηση του κ. Monti εξ ονόματος της Επιτροπής

(24 Φεβρουαρίου 1999)

1. Κατ' εφαρμογή του άρθρου 13 της οδηγίας 89/48/ΕΟΚ, η Επιτροπή υπέβαλε στο Κοινοβούλιο και στο Συμβούλιο έκθεση σχετικά με την εφαρμογή του γενικού συστήματος αναγνώρισης των διπλωμάτων τριτοβάθμιας εκπαίδευσης(3). Εξάλλου η Επιτροπή, βάσει του άρθρου 18 της οδηγίας 92/51/ΕΟΚ, θα υποβάλει πριν από το καλοκαίρι έκθεση όσον αφορά την πρόοδο εφαρμογής της εν λόγω οδηγίας. Εκτός από τις προαναφερθείσες εκθέσεις, η Επιτροπή διασφαλίζει σε μόνιμη βάση την εφαρμογή των διατάξεων της Συνθήκης καθώς και των σχετικών μέτρων που λαμβάνονται από τα κοινοτικά όργανα. Η υποχρέωση αυτή που βαρύνει την Επιτροπή βάσει του άρθρου 155 της Συνθήκης ΕΚ αφορά επίσης την εφαρμογή των οδηγιών από τα κράτη μέλη. Προς το παρόν στην Επιτροπή δεν έχουν περιέλθει πληροφορίες σχετικά με την ύπαρξη προβλημάτων όσον αφορά την επαγγελματική αναγνώριση των γεωλόγων. Ωστόσο, η Επιτροπή θα εξετάσει οποιεσδήποτε σχετικές πληροφορίες, θέματα ή παράπονα που θα της γνωστοποιηθούν.

2. Οι οδηγίες 89/48/ΕΟΚ και 92/51/ΕΟΚ αποσκοπούν στη διευκόλυνση των υπηκόων των κρατών μελών όσον αφορά την άσκηση ενός επαγγέλματος σε κράτος μέλος διαφορετικό από εκείνο στο οποίο απέκτησαν τα επαγγελματικά τους προσόντα. Η αξία του γενικού συστήματος επαγγελματικής αναγνώρισης περιγράφεται διεξοδικά στην προαναφερθείσα έκθεση. Οι εν λόγω οδηγίες διασφαλίζουν την ελεύθερη κυκλοφορία εντός της Κοινότητας μιας σειράς επαγγελματιών συμπεριλαμβανομένων των γεωλόγων. Η Επιτροπή δεν αποκλείει την έκδοση μιας ειδικής οδηγίας για κάποιο επάγγελμα εφόσον αυτό θα συνεπαγόταν μια "προστιθέμενη αξία" για την ελεύθερη κυκλοφορία, αλλά τούτο προϋποθέτει τη συμφωνία καθώς και την ανάληψη σχετικής πρωτοβουλίας από τους επαγγελματίες του συγκεκριμένου τομέα, όπως επίσης και την υποστήριξη των κρατών μελών.

3. Όχι. Η Επιτροπή δεν έχει λάβει προσφάτως κάποια αιτιολογημένη αίτηση για ανάληψη σχετικής δράσης, ούτε οποιεσδήποτε πληροφορίες όσον αφορά την ύπαρξη προβλημάτων σε σχέση με την ελεύθερη κυκλοφορία στον εν λόγω τομέα.

4. Η Επιτροπή καλωσορίζει τα τυχόν κοινά προγράμματα και πρωτοβουλίες του ιδιωτικού τομέα, όπως αυτή στην οποία αναφέρεται το αξιότιμο μέλος. Παρόμοιες πρωτοβουλίες ενδέχεται να αποδειχθούν ιδιαίτερα πολύτιμες όσον αφορά το πεδίο των μη νομοθετικώς κατοχυρωμένων επαγγελμάτων.

5. Η Επιτροπή δεν έχει αρμοδιότητα σε θέματα χωροταξίας. Ως εκ τούτου, δεν αντιμετωπίζεται το ενδεχόμενο να καταστεί υποχρεωτική η γνωμοδότηση γεωλόγων ως τμήμα των διαδικασιών χωροταξικού σχεδιασμού των κρατών μελών.

6. Η Επιτροπή εξετάζει πράγματι το ενδεχόμενο να συμπεριληφθεί η γνωμοδότηση επαγγελματιών γεωλόγων στο πρόγραμμα περιφερειακής ανασυγκρότησης της Κεντρικής Αμερικής, στο βαθμό που αυτό θα απαιτηθεί από τη φύση των σχεδιαζόμενων έργων.

(1) ΕΕ L 19 της 24.1.1989, σελ. 16.

(2) ΕΕ L 209 της 24.7.1992, σελ. 25.

(3) COM(96)46 τελικό.